ব্রিটিশ আদালতের নির্দেশ অনুযায়ী, আর্থার রোড জেলের ১২ নম্বর ওয়ার্ডের আট মিনিটের একটি ভিডিয়ো আজ পেশ করা হয়েছে ওয়েস্টমিনস্টার ম্যাজিস্ট্রেটস কোর্টে। মাল্যের আইনজীবীর মতে, যা কিনা জেলের ‘বার্নিশ করা সংস্করণ’। তাঁর কথায়, ‘‘পরিষ্কার দেখা যাচ্ছে, দেওয়ালগুলি বিশেষ ভাবে রং করা হয়েছে। মনে হয়, টয়লেটও নতুন।’’ বিচারক জানিয়েছেন, তিন বার ওই ভিডিয়োটি দেখেছেন তিনি। তবে এ নিয়ে আর কোনও মন্তব্য করেননি বিচারক। ভারতীয় কর্তাদের বক্তব্য, স্বাধীন দেশ তার জেল রং করাবে, এতে কার কী বলার থাকতে পারে!